Procesul verbal al ședinței din data de 31.05.2016
Ședința a fost condusă de Manager General, Dr. Grasu Alis. 
Managerul General a deschis şedinţa mulţumind tuturor colegilor care s-au implicat activ şi prompt, susţinând desfăşurarea celui mai mare curs de resuscitare, eveniment organizat de SABIF şi ASSB; în acelaşi timp, dr. Grasu Alis şi-a exprimat regretul că nu toţi angajaţii SABIF au avut dorinta de a arăta cât de puternică este echipa.

La eveniment au participat şi 36 de Servicii de Ambulanţă din ţară, dovedind că spiritul de echipă ne ţine mereu împreună, că serviciile de ambulanţă sunt un tot şi că munca în echipă facută cu determinare salvează vieţi.

Dr. Grasu Alis a mulţumit turei I care a asigurat desfăşurarea activităţii în teren până la sosirea echipajelor ce au participat la cursul de resuscitare.
Manechinii gonflabili primiţi de personal se vor returna, iar cei de burete vor intra în inventarul substaţiilor şi vor fi utilizaţi pentru instruire.

La şedinţa interministerială SABIF va pune în discuţie faptul că toate benzinariile OMV - Petrom ar trebui să aibă câte o pompă dedicată, cu acelaşi preţ, pentru alimentarea ambulanţelor. Sing. Pelteacu Dan va face o adresă pentru Ministerul Sănătăţii şi Ministerul de Interne vizavi de preţurile diferite pe care OMV-Petrom le practică faţă de serviciile de ambulanţă în funcţie de pompă.
Până marţea viitoare maşinile vor trebui să fie utilate cu softul de monitorizare. Firma furnizoare va trebui să aibă reprezentanţi la substaţii la fiecare schimb de tură pentru a instalata acest soft. Se va constitui o comisie ce va analiza după 24 de ore modul în care a fost exploatată maşina, şi se vor lua măsuri în situaţia în care această exploatare este neconformă şi nejudicioasă.

Va intra în vigoare contractul cu firma Prestige, unde se vor repara ambulanţele de tip Mercedes care se defectează. Acestea vor fi duse în service; câte o persoană din atelierul SABIF va fi detaşată pe perioade  de câte o lună, pe rând la service-urile partenere, şi vor face rapoarte  lunare ale operaţiunilor ce se efectuează în service.

Va fi emisă o notă de serviciu cu privire la modul de lucru al ambulanţelor B si C, si in ce conditii se vor face transporturi cu acestea. Pacientul transportat cu ambulanţa la spital, în situaţia în care nu este internat  şi nu este imobilizat, nu va fi dus înapoi la domiciu; ambulanţa nu va sta la spital mai mult de 15 minute. 
Se va analiza fiecare transport solicitat de spitale, nu se vor mai face transporturi interspitaliceşti cu maşini de tip C decât dacă pacientul e intubat. Externările la domiciliu nu se fac cu maşini de tip B. Pentru tur retur, ambulanţa nu va sta să aştepte pacientul mai mult de 15 minute. Se va face o solicitare ulterioară pentru retur.

Managerul General a făcut apel din nou la întregul personal să respecte protocoalele şi în acelaşi timp codul de etică şi deontologie şi să evite discuţiile neprincipiale atât în relaţiile cu terţi, colegii, cât şi mai ales faţă de pacienţi.
Așa cum s-a convenit pentru ședințele săptămânale, au fost predate Directorului Medical de către fiecare microstație situațiile STEMI, resuscitări și intubări.

În finalul ședinței caietele de control de la microstații au fost vizate de Managerul General. 
